Meer as 10 000 komberse vir 67 Blankets‘n Lugfoto van die meer as 10 000 komberse by die Drakenstein gevangenis in die Wes-Kaap. Foto: Verskaf Die 67 Blankets-veldtog het vanjaar wéér ŉ wêreldrekord gebreek toe ŉ oppervlakte van nagenoeg 17 181 m² met handgemaakte komberse gedek is. Dié samekoms, wat die veldtog ŉ plek in die Guinness World Records besorg het, is vanjaar by die Drakenstein gevangenis in die Wes-Kaap gehou. Meer as 10 324 komberse is vanjaar ingesamel en uitgestal by die plek waar oudpresident Nelson Mandela in 1990 sy eerste tree na vryheid gegee het. Die 67 Blankets-inisiatief het in 2013 begin toe Zelda la Grange, voormalige persoonlike assistent van oudpresident Mandela, die aktrise Carolyn Steyn uitgedaag het om 67 komberse vir Mandela-dag in 2014 te brei. Steyn het intussen 67 Blankets op die been gebring en dié projek het reeds internasionaal momentum gekry. Die projek het vanjaar egter ŉ wyer gehoor betrek. ŉ Spesiale memorandum is vroeër vanjaar by die Zonderwater-gevangenis onderteken waarin Zonderwater sy betrokkenheid by die projek gewaarborg het. Korrektiewe dienste se takke regoor die land het dus gehelp om die huidige wêreldrekord te oortref. “Die departement het 24 tronke gekies wat betrokke is by die projek. Die gevangenes word geleer om te brei en hekel om iets goed in die gemeenskap terug te ploeg,” het Steyn vroeër gesê. ŉ Musiekvideo word ook beplan, met ŉ liedjie wat geskryf is deur Steyn se peetkind, Ella Grealy (12), en twee ander gevangenes van Zonderwater. Sangers soos PJ Powers, Timothy Moloi en Proverb het die liedjie opgeneem. Hoewel die wind vanjaar nie saamgespeel het nie en een tent omgewaai het, gaan meer as 10 000 minderbevoorregte mense dié winter warmer slaap. Besoek die 67 Blankets Facbook-blad en webwerf vir meer inligting.